**Statusmail 8.2.2019**

**Generelt**

I midten af januar 2020 udløber supporten på Windows 2008R2 og Windows 7, hvilket betyder, at der ikke længere kommer sikkerhedsopdateringer til disse styresystemer. De vil derefter udgøre en sikkerhedsrisiko, hvis de forefindes på netværket.

Der findes stadig enkelte Windows 7 maskiner på gymnasierne, så disse skal opgraderes i løbet af året og ligeledes skal Windows 2008R2 servere opgraderes, både lokale og dem I har hostet hos itfællesskabet.

Hvad angår de servere, der hostes af ITF, som I selv har konfigureret eller har haft eksterne firmaer til at konfigurere, vil ITF stille nye Windows 2019 servere til rådighed, men I har selv ansvaret for at klargøre/migrere disse servere i løbet af året.

**Opgradering af administrative servere**

Der er lagt en plan for opgradering af alle administrative servere i sommerferien, da disse kører på Windows 2008R2. Her vil vi i samme ombæring også opgradere vores Exchange til en 2019 version. Vi vil naturligvis bestræbe os på, at brugerne mærker så lidt som muligt til disse ændringer, men da alle filer skal migreres, og ligeledes alle postkasser skal migreres til ny Exchange version, kan det ikke udelukkes, at der vil være lidt lokalt arbejde på de administrative maskiner efter sommerferien. Vi kommer til at bevare vores gamle ”admnet.itf” domæne, så brugere og PWs består, og lokale klienter skal ikke flyttes til nyt domæne.

**WIFI**

I sommerferien får vi OG og BOAG over på vores fælles wireless controllere. Dermed vil alle (pånær GG, som kører på eget setup) være på itfællesskabet redundante setup, og vi kan omsider få lagt de gamle forældede controllere i graven. Husk at bestille Henrik (eller anden netværksmand) til at klare eventuelle lokale netværksændringer, der måtte være i denne forbindelse.

**Docunote**

Vi har planer om at investere i webmodulet til Docunote. Dette vil gøre det muligt for studievejledere (og eventuelt læsevejledere) at tilgå Docunote via en browser. Der er en begrænset funktionalitet i forhold til at benytte Docunote-klienten, men modulet er primært lavet for at håndtere studievejleder-arbejdsopgaver, så vi kan overholde de øgede GDPR krav til sikring af persondata. Modulet kan mod ekstrabetaling også anvendes til at give eksterne brugere (eksempelvis bestyrelsesformanden) adgang.

**2-faktor-validering**

For at sikre os bedre mod uønsket adgang til vores systemer, vil vi se på 2-faktor-validering. Især med henblik på at sikre vores øgede brug af webadgang (Docunote webmodul, VPN, Exchange webmail). Efter opgraderingen af vores administrative servere, vil vi forsøge at finde den bedste løsning til dette. I praksis betyder det, at der, ved ekstern tilgang til administrative systemer, vil kræves et ekstra check af at brugeren er den, vedkommende udgiver sig for at være (feks med sms eller brug af en app).

**Netværk**

Nærum skifter alle switche i vinterferien. Man går tilbage til Cisco switche og udfaser Brocade switchene. Der går rygter om, at Ordrup har lignende planer om udskiftning senere på året.

**Supportermøde**

Næste supportermøde afholdes på Nærum i uge 13,14 eller 15. I er velkomne til at melde tilbage, hvis der er en eller flere uger i det tidsrum, der passer dårligt.

*God vinterferie!*